2017-2021-yillarda ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturi toʻgʻrisida

21.04.2017
O‘zbekiston Respublikasi Prezidentining qarori
Qayd etib oʻtilsinki, O‘zbekistonda mustaqillik yillarida aholini sifatli ichimlik suvi bilan ta’minlashni yaxshilash borasida kattagina ishlar amalga oshirildi. Ichimlik suvi ta’minoti tizimini rivojlantirish boʻyicha gʻoyat muhim dasturlar va loyihalarni izchillik bilan roʻyobga chiqarish shahar va tumanlarda, shu jumladan, qishloq joylarda suv ta’minoti holatini sezilarli darajada yaxshilash imkonini berdi. 


Keyingi olti yilning oʻzidagina 13 ming kilometrga yaqin suv quvurlari va vodoprovod tarmoqlari, 1,6 mingtadan koʻproq suv chiqarish quduqlari, shuningdek, 1,4 mingta suv bosimini hosil qiladigan minora va rezervuarlar barpo etildi hamda rekonstruksiya qilindi. Natijada, jumladan, xalqaro moliya tashkilotlarining grantlari va kreditlarini jalb etish hisobiga ichimlik suvi bilan ta’minlanmagan koʻpgina aholi punktlari sifati va xavfsizligi boʻyicha zamonaviy talablarga mos keladigan suv bilan ta’minlandi. 


Shu bilan birga, ayrim mintaqalarni, eng avvalo, Qoraqalpogʻiston Respublikasi, Buxoro, Jizzax, Qashqadaryo, Surxondaryo, Sirdaryo va Xorazm viloyatlarini sifatli ichimlik suvi bilan ta’minlashning bir qancha yechilmagan muammolari hamon saqlanib qolmoqda. 


Aholi sonining muttasil ortib borishi, yangi turar joy massivlari barpo etilishi, shaharlar va aholi punktlarining tobora kengayishi energiya va resurlarni tejaydigan zamonaviy texnologiyalarni faol joriy etish asosida suv olish inshootlarini, suv quvurlari, nasos stansiyalari, taqsimlash uzellari va vodoprovod tarmoqlarini modernizatsiyalash va ildam rivojlantirishga yoʻnaltirilgan kafolatlangan suv ta’minoti tizimini tubdan yaxshilash boʻyicha amaliy choralar koʻrilishini taqozo etmoqda. 


Aholining keng qatlamlari yashashi uchun, ayniqsa, qishloq joylarda, shinam va qulay ijtimoiy-maishiy shart-sharoitlar yaratish, iste’molchilar uchun hamma joyda sifatli ichimlik suvi yetkazib berilishiga erishish, respublikada suv ta’minoti va kanalizatsiya xizmatlari koʻrsatish samaradorligini oshirish maqsadida: 


1. Quyidagilar 2017-2021-yillarda ichimlik suvi ta’minoti va kanalizatsiya tizimini yanada rivojlantirish hamda modernizatsiyalashning asosiy ustuvor yoʻnalishlari etib belgilansin: 


aholining, ayniqsa, qishloq joylardagi aholining toza ichimlik suvi bilan ta’minlanishini yaxshilash boʻyicha kompleks chora-tadbirlarni amalga oshirish; 


suv olish, kanalizatsiya inshootlari hamda vodoprovod tarmoqlarining yangilarini qurish, mavjudlarini qayta tiklash va rekonstruksiya qilish, shuningdek, suv ta’minoti tashkilotlarining moddiy-texnika bazasini mustahkamlash, ularni zamonaviy uskunalar, mashinalar, mexanizmlar, ta’mirlash-foydalanish va oʻlchov texnikasi bilan jihozlash; 


suv ta’minoti sohasida zamonaviy axborot-kommunikatsiya texnologiyalarini, shu jumladan, iste’mol qilingan suv va koʻrsatilgan xizmatlar hajmini hisobga olishning avtomatlashtirilgan tizimlarini joriy etish; 


ichimlik suvi ishlab chiqarishning texnologik va ishlab chiqarish jarayonlari samaradorligini oshirish, belgilangan talablarga muvofiq suvning sifatli boʻlishini ta’minlash, ishlab chiqarish jarayoniga energiya hamda suvni tejaydigan texnologiyalar va uskunalarni tatbiq etish; 


suv ta’minoti va kanalizatsiya tizimlarini, shu jumladan, davlat bilan xususiy sektor sherikligi asosida boshqaruvning bozor tamoyillariga mos keladigan mexanizmlarini joriy etish; 


suv ta’minoti tashkilotlarining moliyaviy-iqtisodiy barqarorligini ta’minlash uchun zarur shart-sharoitlar yaratish, ular tomonidan koʻrsatiladigan xizmatlarga narx shakllantirish tartibini takomillashtirish. 


2. 2017-2021-yillarda ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturi (keyingi oʻrinlarda Dastur) tasdiqlansin, u quyidagilarni oʻz ichiga oladi: 


2017-2021-yillarda ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturining yigʻma parametrlari 1-ilovaga muvofiq; 


2017-2021-yillarda ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturini moliyalashtirishning yigʻma parametrlari 2-ilovaga muvofiq; 


2017-2021-yillarda Qoraqalpogʻiston Respublikasi va viloyatlarning ichimlik suvi ta’minoti tizimi obyektlarini qurish hamda rekonstruksiya qilishning manzilli dasturlari 3.1-3.13-ilovalarga muvofiq; 


2017-2021-yillarda hududlararo ahamiyatdagi ichimlik suvi ta’minoti tizimi obyektlarini hamda alohida muhim obyektlarni qurish va rekonstruksiya qilishning manzilli dasturi 4-ilovaga muvofiq; 


2017-2021-yillarda xalqaro moliya tashkilotlarining kreditlarini jalb etgan holda ichimlik suvi ta’minoti va kanalizatsiya tizimi obyektlarini qurish hamda rekonstruksiya qilish parametrlari 5-ilovaga muvofiq; 


2017-2021-yillarda ichimlik suvi ta’minoti tashkilotlarining mashina va mexanizmlari parkini mustahkamlash parametrlari 6-ilovaga muvofiq. 


Belgilansinki, O‘zbekiston Respublikasi Uy-joy kommunal xizmat koʻrsatish vazirligi, Iqtisodiyot vazirligi, Moliya vazirligi, Davarxitektqurilish qoʻmitasi rahbarlari, Qoraqalpogʻiston Respublikasi Vazirlar Kengashining raisi va viloyatlar hokimlari tasdiqlangan Dastur parametrlari qat’iy oʻrnatilgan muddatlarda soʻzsiz bajarilishi yuzasidan shaxsiy javobgardir. 


3. Ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturi amalga oshirilishini muvofiqlashtirish va monitoring qilish Respublika komissiyasi (keyingi oʻrinlarda – Respublika komissiyasi) 7-ilovaga muvofiq tarkibda tuzilsin, quyidagilar uning asosiy vazifalari etib belgilansin: 


tadbirlar Dasturi amalga oshirilishini, ichimlik suvi ta’minoti va kanalizatsiya tizimi obyektlarining oʻz vaqtida foydalanishga topshirilishini muvofiqlashtirish va monitoring qilish; 


aholi punktlarining shaharsozlik hujjatlarini hisobga olgan holda ichimlik suvi ta’minoti va kanalizatsiyani rivojlantirishning hududiy sxemalarini tasdiqlash; 


suv olish inshootlarida, nasos stansiyalari va suv taqsimlash uzellarida energiya tejaydigan zamonaviy nasos uskunalarini tatbiq etish boʻyicha tavsiyanomalar ishlab chiqish; 


quduqlar va suv olish inshootlarining texnik holatini baholash natijalari toʻgʻrisida, shuningdek, yer osti suv resurslaridan samarali foydalanilishi haqida O‘zbekiston Respublikasi Davlat geologiya va mineral resurslar qoʻmitasining hisobotlarini har chorakda eshitib turish; 


Dastur qanday bajarilayotganligini har chorakda koʻrib chiqish. 


Respublika komissiyasiga, zarur hollarda, tadbirlar Dasturining yigʻma va manzilli parametrlariga oʻzgartirishlar kiritish huquqi berilsin. 


4. O‘zbekiston Respublikasi Uy-joy kommunal xizmat koʻrsatish vazirligi Dasturni amalga oshirish boʻyicha buyurtmachi etib belgilansin. 


5. “O‘zbekkommunalloyihaqurilish” korxonasi ichimlik suvi ta’minoti va kanalizatsiya sohasida ixtisoslashtirilgan bosh loyiha instituti etib belgilansin va uning zimmasiga quyidagi asosiy vazifalar yuklansin: 


Respublika hududida ichimlik suvi ta’minoti va kanalizatsiya tizimi obyektlarini qurish, rivojlantirish va rekonstruksiya qilishni loyihalashtirishda yagona siyosat oʻtkazishni hisobga olgan holda, suv ta’minoti va kanalizatsiya tizimi obyektlarini loyihalashtirish boʻyicha ixtisoslashtirilgan bosh tashkilot funksiyalarini amalga oshirish; 


O‘zbekiston Respublikasi Davlat arxitektura va qurilish qoʻmitasi tomonidan ilgʻor xorijiy tajribadan samarali foydalangan holda ichimlik suvi ta’minoti va kanalizatsiya tizimi obyektlarini loyihalash, qurish, rekonstruksiya qilish va modernizatsiyalash sohasida texnik tartibga solish borasidagi normativ hujjatlarni takomillashtirishga oid oʻtkaziladigan ishlarda qatnashish; 


aholi punktlarining shaharsozlik hujjatlarini ishlab chiqish doirasida ichimlik suvi ta’minoti va kanalizatsiya tizimini rivojlantirishning hududiy sxemalarini tuzishda ishtirok etish; 


ichimlik suvining kafolatlangan manbalari mavjudligini hisobga olgan holda, loyihalarning texnik-iqtisodiy asoslari hamda loyiha-smeta hujjatlarini ishlab chiqish, suv resurslaridan oqilona foydalanish usullarini joriy etish, shuningdek, suv ta’minoti va kanalizatsiya tizimi obyektlarini qurish, rekonstruksiya qilish va modernizatsiyalashni loyihalashda optimal texnik yechimlarni qoʻllash; 


obyektlarni avtomatlashtirilgan tarzda loyihalashtirishning zamonaviy texnologiyalarini, jumladan, qurilishning ilgʻor metodlari va qurilish materiallarining yangi turlari qoʻllanilishini nazarda tutgan holda joriy etish; 


loyihalashtirilgan obyektlar qurilishining barcha bosqichlarida sifatli mualliflik nazoratini ta’minlash; 


etakchi ilmiy-tadqiqot va oliy ta’lim muassasalarini jalb etgan holda, xalqaro standartlar darajasidagi yuqori texnologiyali usullar va uskunalar qoʻllanilishini nazarda tutuvchi ichimlik suvi ta’minoti va kanalizatsiya tizimi obyektlarini loyihalashtirish, qurish, rekonstruksiya qilish va modernizatsiyalash sohasida texnik nazoratni tartibga solishning zamonaviy normativ hujjatlarini tatbiq etish boʻyicha takliflar tayyorlash. 


6. O‘zbekiston Respublikasi Uy-joy kommunal xizmat koʻrsatish vazirligi Yer resurslari, geodeziya, kartografiya va davlat kadastri davlat qoʻmitasi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda 2017-yilning oxiriga qadar har bir aholi punkti va umuman ichimlik suvi ta’minoti tashkilotlari boʻyicha suv ta’minoti tizimi obyektlari (quduqlar, suv olish inshootlari, magistral vodoprovodlar, taqsimlash tarmoqlari va boshqa obyektlar) pasportlashtirilishini, shuningdek, pasportlashtirish natijalari boʻyicha ichimlik suvi ta’minoti tizimi obyektlarining elektron ma’lumotlar bazasi yaratilishini ta’minlasin. 


7. O‘zbekiston Respublikasi Davlat arxitektura va qurilish qoʻmitasi Dasturni amalga oshirish doirasida bajarilayotgan loyiha va qurilish-montaj ishlarining sifati, tuzilgan shartnomalarning shartlari buyurtmachilar va pudrat tashkilotlari tomonidan bajarilishi ustidan davlat arxitektura-qurilish nazoratini ta’minlasin. 


8. O‘zbekiston Respublikasi Moliya vazirligi huzurida “Toza ichimlik suvi” jamgʻarmasi (keyingi oʻrinlarda – Jamgʻarma) tuzilsin, unda jamgʻariladigan mablagʻlar: 


Dasturni bajarish doirasidagi loyiha-qidiruv ishlarini; 


Dastur doirasida ichimlik suvi ta’minoti va kanalizatsiya tizimi obyektlarini qurish va rekonstruksiya qilishni moliyalashtirishda foydalaniladi. 


9. Quyidagilar Jamgʻarma mablagʻlarini shakllantirish manbalari etib belgilansin: 


suv resurslaridan foydalanganlik uchun olinadigan soliq boʻyicha tushumlar hisobiga O‘zbekiston Respublikasi Davlat byudjetidan ajratiladigan tegishli mablagʻlar; 


maqsadli byudjet mablagʻlari; 


xalqaro moliya tashkilotlarining imtiyozli kreditlari; 


xalqaro donorlarning grantlari, xayr-ehson qiluvchilarning mablagʻlari; 


Qoraqalpogʻiston Respublikasi byudjeti, viloyatlar va Toshkent shahri mahalliy byudjetlarining mablagʻlari; 


Jamgʻarmaning vaqtincha boʻsh mablagʻlarini joylashtirishdan olinadigan daromadlar va qonun hujjatlarida taqiqlanmagan boshqa tushumlar. 


10. O‘zbekiston Respublikasi Moliya vazirligi huzuridagi “Toza ichimlik suvi” jamgʻarmasi mablagʻlarini shakllantirish va foydalanish tartibi toʻgʻrisidagi Nizom 8-ilovaga muvofiq tasdiqlansin. 


11. Respublikada ishlab chiqarilmaydigan va Dasturga kiritilgan investitsiya loyihalarini amalga oshirish uchun O‘zbekiston Respublikasi Vazirlar Mahkamasi tomonidan tasdiqlanadigan roʻyxatlar boʻyicha olib kelinadigan uskunalar, xomashyo va materiallar, ehtiyot qismlar, butlovchi buyum va uzellar, texnologik hujjatlar va jihozlar 2022-yilning 1-yanvariga qadar bojxona toʻlovlari toʻlashdan (bojxona rasmiylashtiruvi yigʻimlaridan tashqari) ozod qilinsin. 


12. O‘zbekiston Respublikasi Iqtisodiyot vazirligi, “O‘zbekneftgaz” milliy xolding kompaniyasi Uy-joy kommunal xizmat koʻrsatish vazirligining asoslangan hisob-kitoblari boʻyicha aholiga, ayniqsa, qishloq joylarda sifatli ichimlik suvi yetkazib berilishini tashkil etish doirasida maxsus texnika uchun yoqilgʻi-moylash materiallariga zarur limitlar ajratsin. 


13. O‘zbekiston Respublikasi Uy-joy kommunal xizmat koʻrsatish vazirligi Moliya vazirligi, Davlat arxitekura va qurilish koʻmitasi, boshqa manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga takliflar kiritsin. 


14. Mazkur qarorning ijrosini nazorat qilish O‘zbekiston Respublikasi Bosh vazirining birinchi oʻrinbosari – “O‘zbekiston temir yoʻllari” aksiyadorlik jamiyati boshqaruvi raisi A.J.Ramatov zimmasiga yuklansin. 
O‘zbekiston Respublikasi Prezidenti                                    Sh.MIRZIYOYEV 


Toshkent shahri, 2017-yil 20-aprel
Kommunal soha mamlakatimiz hududiy infratuzilmasining eng muhim tarkibiy qismini tashkil etadi, uning faoliyati esa odamlarimizning munosib hayot kechirishi uchun zarur shart-sharoitlarni shakllantiradi, uy-joylar va aholi punktlarining har jihatdan shinam va qulay boʻlishini ta’minlaydi. 


Mazkur sohaning taraqqiyot darajasi va faoliyat samaradorligi aholining shunga mos hayot sifatini shakllantiradi, turmush darajasi va hayot tarzini aks ettiradi, iqtisodiy salohiyatni yanada yuksaltirish omillaridan biri boʻlib xizmat qiladi. Bularning barchasi oʻzaro bogʻliq boʻlib, sifatli xizmat – sogʻlom jamiyat garovidir. 


Mustaqillik yillarida O‘zbekistonda aholini sifatli ichimlik suvi bilan ta’minlashni yaxshilash borasida keng koʻlamli ishlar amalga oshirildi. Respublikamizda ichimlik suvi ta’minoti va kanalizatsiya tizimlarini rivojlantirishga oid muhim ustuvor yoʻnalishlar, dastur va loyihalarning izchil amalga oshirilishi shahar va tumanlarda, jumladan, qishloq joylarda markazlashtirilgan ichimlik suvi ta’minoti va kanalizatsiya xizmatlarini sezilarli ravishda yaxshilash imkonini berdi. 


Faqat 2011-2016-yillarda mamlakatimizda qariyb 13 ming kilometrdan iborat yirik suv quvurlari va tarmoqlari, bino va inshootlarda 1 ming 600 dan ortiq suv chiqarish quduqlari, shuningdek, 1 ming 400 ta suv minorasi va rezervuari qurildi hamda rekonstruksiya qilindi. 


Osiyo taraqqiyot banki, Jahon banki, Islom taraqqiyot banki kabi xalqaro moliya institutlarining grant va kreditlarini jalb etish hisobidan ichimlik suvidan foydalanish imkoniyatiga ega boʻlmagan koʻplab aholi punktlari talabga javob beradigan ichimlik suvi ta’minoti bilan qamrab olindi. 


Shu bilan birga, ayrim aholi punktlarini, eng avvalo, Qoraqalpogʻiston Respublikasi, Buxoro, Jizzax, Qashqadaryo, Surxondaryo, Sirdaryo va Xorazm viloyatlaridagi aholi maskanlarini sifatli ichimlik suvi bilan ta’minlashga oid qator muammolar hanuzgacha hal etilmasdan qolmoqda. 


Yurtimizda oilalar va mahallalar soni muntazam koʻpayib, yuzlab yangi turar joy mavzelari, aholi punktlari barpo etilayotgani va shaharlarning kengayib borayotgani ichimlik suvi ta’minoti va kanalizatsiya tizimini tubdan yaxshilash borasida amaliy chora-tadbirlarni amalga oshirishni talab etmoqda. Bu chora-tadbirlar energiya va resurslarni tejaydigan zamonaviy texnologiyalar asosida suv chiqarish va kanalizatsiya-tozalash inshootlari, suv oʻtkazgichlar, nasos stansiyalari, taqsimlash uzellari, vodoprovod va kanalizatsiya tarmoqlarini modernizatsiya qilishga qaratilishi lozim. 


O‘zbekiston Respublikasi Prezidentining “2017-2021-yillarda ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturi toʻgʻrisida”gi qarori ana shu muhim vazifalarni hisobga olgan holda qabul qilingan va u aholining keng qatlamlari, ayniqsa, qishloq aholisi uchun yanada qulay va munosib ijtimoiy-maishiy sharoitlar yaratish, 2017-2021-yillarda mamlakatimizda ichimlik suvi ta’minoti va kanalizatsiya xizmatlari koʻrsatish samaradorligini oshirish, iste’molchilarning barcha hududlarda sifatli ichimlik suvidan foydalanishini ta’minlashga qaratilgan. 


Mazkur qaror bilan, xususan, quyidagi dastur va loyihalar tasdiqlanmoqda: 


10,2 ming kilometr ichimlik suvi quvurlari va tarmoqlari, 1677 ta suv chiqarish qudugʻi, 1744 ta suv minorasi va rezervuari qurish hamda rekonstruksiya qilish, shuningdek, 1440 dona nasos uskunasini oʻrnatish nazarda tutilayotgan tumanlar va aholi punktlari boʻyicha 2017-2021-yillarda ichimlik suvi ta’minoti va kanalizatsiya tizimlarini kompleks rivojlantirish hamda modernizatsiya qilish dasturining yigʻma va manzilli parametrlari; 


20 ta ichimlik suvi ta’minoti obyektini qurish va rekonstruksiya qilish, 302 kilometrdan iborat suv oʻtkazish va vodoprovod tarmoqlarini barpo etish boʻyicha yirik loyihalarni amalga oshirish nazarda tutilgan 2017-2021-yillarda mintaqalararo ahamiyatga molik ichimlik suvi ta’minoti tizimlari va oʻta muhim obyektlarni barpo etish hamda rekonstruksiya qilish boʻyicha manzilli dastur; 


xalqaro moliya institutlarining kreditlarini jalb etgan holda, respublikamiz hududlarida 36 ta investitsiya loyihasini amalga oshirishni nazarda tutadigan 2017-2021-yillarda Qoraqalpogʻiston Respublikasi va viloyatlarda ichimlik suvi tarmoqlari va kanalizatsiya tizimlarini qurish va rekonstruksiya qilish manzilli dasturi. 


Dasturni 2017-2021-yillarda moliyalashtirish uchun 4,8 trillion soʻm, jumladan, davlat byudjetidan 2,2 trillion soʻm, xalqaro moliya institutlarining 2,6 trillion soʻm yoki 730,7 million dollar miqdoridagi mablagʻlari yoʻnaltiriladi. 


Bu boradagi ishlarni muvofiqlashtirish va Dasturning amalga oshirilishini nazorat qilish uchun Idoralararo ishchi komissiyasi tasdiqlandi. Shuningdek, qarorda “Toza ichimlik suvi” jamgʻarmasini tashkil etish nazarda tutilgan boʻlib, uning mablagʻlari mamlakatimizda ichimlik suvi ta’minoti va kanalizatsiya tizimini yanada rivojlantirish va modernizatsiya qilishga, respublikamiz aholisi, ayniqsa, qishloq aholisini sifatli ichimlik suvi bilan ta’minlashga yoʻnaltiriladi. 


Bundan tashqari, qarorda ichimlik suvi ta’minoti tizimi obyektlaridan yanada ishonchli foydalanish maqsadida har bir aholi punktidagi ichimlik suvi ta’minoti obyektlarini pasportlashtirish va ichimlik suvi ta’minoti tizimi obyektlarining elektron ma’lumotlar bazasini yaratish nazarda tutilgan. 


Ushbu qarorning amalga oshirilishi: 
birinchidan – shahar va tumanlar, qishloq va mahallalarda ichimlik suvi ta’minoti va kanalizatsiya tizimlarini tubdan yaxshilash; 
ikkinchidan – aholini markazlashgan ichimlik suvi ta’minoti bilan qamrab olishni respublikamiz miqyosida 84 foizga, bir qator hududlarda esa 90 foizga yetkazish; 
uchinchidan – aholi keng qatlamlari, ayniqsa, qishloq aholisi uchun yanada qulay va munosib ijtimoiy-maishiy shart-sharoitlar yaratish imkonini beradi. 


Bir soʻz bilan aytganda, ushbu muhim hayotiy vazifalarning amalga oshirilishi mamlakatimizning ijtimoiy-iqtisodiy rivoji, shahar va qishloqlarimizning yanada obod boʻlishi, xalqimizning hayot darajasi va sifati yuksalishiga xizmat qiladi.